Σύμφωνα με τις επίσημες οδηγίες διατροφής και υγείας παγκοσμίως, το αλκοόλ είναι μια επιλογή που δεν συνιστάται για κανέναν, ενώ σε όσους ήδη πίνουν, δεν συνιστάται για κανέναν λόγο η αύξηση της κατανάλωσής του. Ίσως να έχετε ακούσει για κάποια πιθανά οφέλη του αλκοόλ, η αλήθεια είναι όμως ότι τα στοιχεία δεν είναι ακόμη πλήρως επιβεβαιωμένα, ενώ τα όποια οφέλη του αλκοόλ είναι σχετικά μικρά και δεν αφορούν σε όλα τα άτομα. Αν δεν πίνετε αλκοόλ, τα πιθανά οφέλη του για την υγεία δεν συνιστούν επαρκή λόγο για να το αρχίσετε. Αν συνηθίζετε να πίνετε λίγο ή μετρίως και είστε υγιείς, φροντίστε να πίνετε με υπευθυνότητα και πάντα με τη σύμφωνη γνώμη του γιατρού και του διαιτολόγου σας. Οι γενικές οδηγίες για τους υγιείς ενηλίκους συνιστούν μέχρι μία μερίδα ποτού την ημέρα για τις γυναίκες και μέχρι 2 μερίδες ποτού για άνδρες, ενώ σε συγκεκριμένες περιπτώσεις, επιβάλλεται η πλήρης αποχή από το αλκοόλ. Συμβουλευθείτε τον γιατρό/διαιτολόγο σας σχετικά με το αλκοόλ, αν: Είστε έγκυος, προσπαθείτε να συλλάβετε ή θηλάζετε. Έχετε διαγνωστεί με αλκοολισμό ή έχετε κάνει κατάχρηση αλκοόλ στο παρελθόν. Πάσχετε από ηπατική ή παγκρεατική δυσλειτουργία. Έχετε υποστεί εγκεφαλικό ή έμφραγμα, έχετε καρδιακή ανεπάρκεια ή κάποιο άλλο πρόβλημα με την καρδιά σας. Λαμβάνετε φαρμακευτική αγωγή ή άλλα σκευάσματα που μπορούν να αλληλεπιδράσουν με το αλκοόλ.